आयकात रे कानांनू, पळयात रे दोळ्यांनू, जिबे पापणी मट्ट बस' ही एक फामाद ओपार.
 म्हणींचे कोशकार सर्गेस्त मनोहर पै धुंगट हांणी म्हाका सांगिल्लें, गांधीजीं कडेन जो तीन माकडांचो धाकटुलो पुतळो आसलो, तातूंतलो एक माकड कानार हात दवरून, दुसरो दोळ्यांर हात दवरून आनी तिसरो तोडांर हात दवरून आसात. ते आमकां सांगतात, वायट आयकुचें न्हय, वायट पळोवचें न्हय आनी वायट उलोवचें न्हय. पूण आमची 'आयकात रे कानांनू, पळयात रे दोळ्यांनू, जिबे पापणी मट्ट बस' ही नीज कोंकणी म्हण आमकां सांगता की तुमी बरें वायट सगळें पळयात, आयकयात पूण तुमचें तोंड मात बंद दवरात. तोंड उगडलें की सगळी हळशीक. हीच म्हण 'आयकात रे कानांनू, पळयात रे दोळ्यांनू, जिबे रांडे मट्ट बस' अशीय घोळटा.
 आमचे कोंकणींत हे जिबेचेर खूब म्हणी आनी वाक्प्रचार आसात.
 'जिबेक हाड ना / लगाम ना म्हण कितेंय उलोवचे न्हय', कित्याय कितें पचकें उलोवपी वा सांगपी मनशाक ही म्हण वापरतात.
 'जिबेक हाड ना तरीय दांत उडयता', जिबेन एक वायट उतर उलयल्यार दांत पडपाची भिरांत आसता. जाका वायट उतर उलयलां तो रागान त्या मनशाचे दांत उडोवपाक फाटीं फुडें चिंतना. 'जिबे फुडें दांत आनी दांता फुडें जीब', हिवूय ह्याच अर्थाची दुसरी एक म्हण.
 म्हण.
 'जिबेन केल्लें फाटीर आयलें', तोंडान नाका जाल्लें उलयलो आनी फाटीर मार बसलो. होच मार तकलेर बसल्यार 'जिबेन केल्लें ताळवेर आयलें' अशेंय म्हणटात.
 'जीब व्हाण कर नये', जोत्यांक चलतना कितेंय लागता तशें आपली जीब नाकाशिल्ले गजालींत घालून म्हेळी करची न्ही अशें ही म्हण आमकां सांगता.
 'जीब चोकारी, नशीब भिकारी', जिबेक खूब कितें खायन दिसता, पूण नशिबांत नासत जाल्यार जिबेक तें मेळना.
 'उखल्ली जीब लायली ताळ्याक', उतावीळपणांन, फाटलो फुडलो विचार करिनासतना कित्याय कितें उलयता ताका ही ओपार मारतात.
 'जीब शिंदळ खांद्यार कुदळ', जो अभद्र नाका जाल्लें उलयता ताका सदांच त्रास सोंसचे पडटात हें सांगपी ही म्हण.
 'जिबेक जाय पूण भाणो (पोट) घेना', जिबेक खूब कितें खायन दिसता पूण पोटांत जागो नाशिल्ल्यान पोट तें घेवंक कांचवेता, हें सांगपी ही म्हण. 'जीब घेता पूण भाण्याक (पोटाक) नाका जालां', वयल्या म्हणीचो दुसरो रुपकार.
 'जिबेर गोड, पोटान कडू', जो मनीस तोंडान गोड उलयता पूण भितरल्यान कोडसाण आसता ताका लेखून ही म्हण मारतात.
 'जिबेर इंगळे पूण मनाचें बरें' जो मनीस सभावान तापट आसता पूण मनाचो बरो आसता ताका लेखून ही ओपार मारतात. 'जिबेर इंगळो, पोटांत घरो,' हिवूय ह्याच अर्थाची दुसरी एक म्हण.
 कोंकणींत हे जिबे विशीं आमकां साबार वाक्प्रचार मेळटात.
 -जीब आडवी पडपः जीब जड जावप, जिबेक आर जावप, खूब सोरो पिल्ल्यान उतर आडखळप.
 -जीब कुसपः फाजील आनी नाका जाल्लें उलोवप.
 -जीब मोटवी करपः जिबेर ताबो दवरप, थोडें उलोवप.
 -जीब लांब जावपः फाजील उलोवप.
 -जीब वांकडी पडपः वायट उलोवप.
 -जीब वाऱ्यार घालपः गुपीत फोडप.
 -जीब शिंदळ जावपः सुवार्था खातीर फट उलोवप.
 -जीब हुळहुळपः गरज नासतना चड उलोवप.
 -जीब चाबपः कितेंय म्हणपा पसून आपणाकूच आडावप.
 -जीब काडप, चाटपः आशेन पळोवप.
 -जीब वळवळपः भलतेंच उलयत रावप.
 -जीब फुटपः जिबेर फोड येवप, फाजील उलोवप.
 -जीब झडपः वाचा वचप.
 -जीब धरपः जीब आडवी पडप, उलोवणें फुटनासप.
 -जीब मेकळी सोडपः मनांक मारता तें उलोवप.
 -जिबे मड्यार घालपः इत्सा पुराय करप.
 -जीब लवलवप/जिबेक उदक सुटपः खावपाचो पदार्थ पळोवन रुच येवप.
 -जिबेर सुण्या पेटे पडपः मेळटा ताचेर आड्डप/भूक सोंसूंक ना जावप.
 -जिबेर आसप/जिबेच्या तोंकार आसपः तोंडपाठ आसप.
 -जिबेची फोंत चालूच दवरपः थांबनासतना उलयत रावप.
 -जिबेन बाट/दाटः कित्याय कितें उलोवपी/तोंडार सदांच वायट उतरां आसपी.
 -जिबेर उरपः खाल्लें ताची रूच जिबेर उरप/यादींत उरप.
 -जिबेक धार काडून रावपः आपलें आवडीचें खाण खावपाक तयार रावप/ बदलो घेवपी उतरां उलोवपाची संद पळोवप.
 -जिबेक तीळ आसप/जीब काळी आसपः वायट उलोवपी/ उलयता तें जाता असलो मनीस.
 -जिबेक चिमटो काडपः वायट उलयली म्हण जिबेक ख्यास्त करप. खाल्लें जिरना म्हण खावपाचें बंद करप.
 -जिबेक दाग दिवपः भुरग्यान कितेंय भलतेंच उलोवचें न्हय म्हण भेश्टावप.
 -जिबेक विचारूनः आपले रुचीचें वा आवडीचें.
 -जिबेची सारण करपः उलय उलय उलोवप, उलयल्लें फुकट वचप.
 -पोटजिबे सारकेंः भितरल्या बुद्धीचें.
 ह्यो आसल्यो कोंकणींत मेळपी 'जिबे'चेर आदारिल्ल्यो कांय म्हणी आनी वाक्प्रचार.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 